✅ АУРАМКВА РХЬПШРА ГЬАШIАДРЫСУАМ.

ЙынджьыгьчкІвын кыт ауацІала урамта йаъу 22 йнадзитІ. ЙрылапІ ауат хьпшра дукІ йазыбжам, бзита уыздынхалра атахъу, рчІаджьра здрадзахьаз. «АшІыпІа мгІва фонд» йгІалцІуата сынчІва ари акыт йазалырхыз асом зыкь 300 аъарагІвшара гІармадзасызтынгьи, йдырчІаджьырныс хачІвыта йнарахвыз ахвурамкІ йрымаз ахча рыздырхъатІ. Заъаща гврыдзгадзаз адзыгІв йадзхъу Западна йгьи Набережна урамква, амаджьгыткI йазцауа Ленин йурам, йгІвбахауа амаджьгыт зквгылу Магазинна йгьи СоветскIа урамква рпны хІакъварасса жвпІата йаквырпсан, грейдерла йдыррайшахтІ. Арат аурамква йшалу метр 600 гІарыцІаркІитІ, асфальтла йхъыргІвауа йалагазарквын, рахча жвметркІ йаквырцІушыз акІвпІ йгІатныцІуашыз.

Акыт гІаныршара ахъада Уырчыкъва Альби амгІваква рагъьчІврала цхърагІара бзи гІадызрадзалауа «ХІабаз гипс завод» адиректор Аргвын Олег дшизыразу гІаликІгІатІ. Ауи аквта мгІва, архъа йхъалуа амгІва рырчІаджьра ахча гІалайцІатІ, йанатахъхара техникагьи гІаритлитІ. ОктябрьскІа урам зладырчІаджьыз ахча шабгугьи ауи йырзалихтІ.

– АчІвыйищтІ ХІабаз абзазагІв абаза кыт дызгІацхърагІауа?– хІва хІазцІгІатІ.

Уырчыкъва Альби хІшахайыргІвазазла, ангІалрала йрыцынхауа Аргвын Олег ЙынджьыгьчкІвын кыт ахІвыртаква багьандата йнайахвтІ, апхынла йырахв ауаъа йкІитІ. Ари ауыс Абаза район администрация ахъада Ныр МухІаджьыргьи йацикІтІ. Йауа ухІварыквын, абагьанда ахъазла акыт абюджет йгІалалуа ахчагьи закІыла йгІарыхъвитІ. Аргвын Олег ауыла дгІанымхауата, кІьыдата цхърагІара гІадирадзитІ. Ари йапшу азазаъаща акыт ахъазла файда ангІалцІуазара йыгьгвымхам, азаман атахъыраква йрыквшвитІ.

Акыт абзазагIвчва йыншауа апсахра бзиква йшдрыразуа гIауархIвитI, ауаса абжараквагьи гIалрымкIгIауата йгьагIвырщтуам. Ауи апшта, КЫКI КIазбек дъабзазауа Чехов Антон йыхьыз зхъу аурам аъащала дгIахIыдашшылтI. Ауи аурам Табакаул!хIва йызпхьауа ахIагIартала йаъапI. Ауаъа ухъамылскIва дзыщтыртата амгIва аганла йщтIу атруба гIащтIыхчвапIта, агъныла ацхIашвква анаквначпахра амашинаква гьызхъысуам. АгIвададза йхъалуа амгIва такъвшIакъвпI. КыкI КIазбек ахъахьы йдыргылыз анасос хIазйырцатI. Ауи аргылра гIапсара щарда шапщылаз агазет йгIаквхIцIахьатI. Апхын агIан ЙынджьыгьдзыгIв ангIатыгIвры адзцага ду пхьнажван, Табакаул йбзазауа мшы 20 руацIа дзы гьрымамызтI. Абаза район администрация йгьи адзы млыкврхIарала ХIабаз акъвырльыкъвхарта рунашвачпагIвчва йнарахвыз амальква рбзирала ужвы йапымшвтуата ауагIа дзы радзитI. Щта, ачIвыйа ужвыгьи йыззыразым? Анасос ъадыргылыз агьагьара йшхъыржжгIаз йгIанхатI, авинтель злачпу атруба хъарпа арымтуата ахъаз хIахъв дукI аквпI, рыцIа ухъалырквын, адзцагаква рпны зджьара йъагIакIылсуа йгIалцIла адзы
аурамла йгIагIвитI.

– АбзазагIвчва хIкъарула ауат абжараква гьхIызрыдзуашым, аунашвачпагIвчва амальква нарахвырквын, хIаргьи йхIылшауала хIырцхърагIушын,– йхIвитI КыкI КIазбек.

ЙынджьыгьчкIвын кыт гIаныршара ахъада Уырчыкъва Альби ауи йашшра джьауап айтуата йширыбагъьазла, ауаъагьи йазынадзуштI, уахьчIвала ахча гIалцIырта йазыпшгIитI.

КЪВМЫКЪВ Хаджьат.